কেজরিকে হারিয়ে দিল্লির মুখ্যমন্ত্রী হচ্ছেন পরবেশ সিং বর্মা?

নয়াদিল্লি: দিল্লির রাজনীতিতে বিরাট পালাবদল। একদিকে ‘ম্যাজিক ফিগার’-এর ধারেকাছে পৌঁছতে পারল না আম আদমি পার্টি (AAP), অন্যদিকে নিজেদের আসনে হারলেন একের পর এক আপ ‘হেভিওয়েট’ প্রার্থী। দিল্লির প্রাক্তন মুখ্যমন্ত্রী অরবিন্দ কেজরিওয়ালও (Arvind Kejriwal) নিজের আসন ধরে রাখতে পারেননি। কেজরিকে হারিয়ে ইতিমধ্যে শিরোনামে এসেছে পরবেশ সিং বর্মার (Parvesh Singh Verma) নাম। তিনি শুধুমাত্র দিল্লির বিধানসভার (Delhi Election 2025) নতুন মুখ নন, বরং তাঁর রাজনৈতিক অভিজ্ঞতা এবং পারিবারিক ঐতিহ্য তাঁকে বিজেপির সম্ভাব্য মুখ্যমন্ত্রী হিসেবেও এগিয়ে রেখেছে।

কিন্তু কে এই পরবেশ সিং বর্মা? আসলে তিনি শুধুমাত্র একজন সফল রাজনীতিবিদই নন, বরং তাঁর রাজনৈতিক পরিচয় বহুদিনের। তিনি দু’বারের সাংসদ এবং দিল্লির প্রাক্তন মুখ্যমন্ত্রী সাহিব সিং বর্মার পুত্র। তাঁর পরিবার দিল্লির রাজনীতিতে দীর্ঘদিন ধরেই প্রভাবশালী। তাঁর কাকা আজাদ সিং উত্তর দিল্লি পুরসভার মেয়র ছিলেন। ফলে প্রবেশ রাজনীতির পরিবেশে বড় হয়েছেন এবং বাবার দেখানো পথেই হাঁটতে চলেছেন।

আরও পড়ুন: দিল্লিতে ফের ‘শূন্য’, তাও প্রিয়াঙ্কা বললেন, “জনতা পরিবর্তন চায়…”

১৯৭৭ সালে দিল্লিতে জন্ম নেওয়া পরবেশ সিং বর্মা দিল্লি পাবলিক স্কুল থেকে পড়াশোনা শেষ করার পর দিল্লি বিশ্ববিদ্যালয়ের কিরোরি মাল কলেজ থেকে স্নাতক হন। পরে তিনি ফোর স্কুল অব ম্যানেজমেন্ট থেকে এমবিএ করেন। ২০১৩ সালে তিনি সক্রিয় রাজনীতিতে আসেন এবং বিজেপির টিকিটে মেহরৌলি কেন্দ্র থেকে প্রথমবারেই জয়ী হন। এরপর ২০১৪ সালে লোকসভা নির্বাচনে পশ্চিম দিল্লি আসন থেকে সাংসদ নির্বাচিত হন। ২০১৯ সালে একই আসন থেকে আরও বড় ব্যবধানে জয়ী হন, যেখানে তিনি ৫.৭৮ লাখ ভোটের বিশাল ব্যবধানে প্রতিপক্ষকে পরাজিত করেন।

সাংসদ থাকাকালীন তিনি বেতন ও ভাতা সংক্রান্ত যুগ্ম কমিটির সদস্য ছিলেন, পাশাপাশি নগরোন্নয়ন স্ট্যান্ডিং কমিটিতেও গুরুত্বপূর্ণ ভূমিকা পালন করেন। দিল্লির উন্নয়ন, অবকাঠামো এবং নগর পরিকল্পনায় তাঁর সক্রিয় অংশগ্রহণ তাঁকে একজন দক্ষ প্রশাসক হিসেবে পরিচিত করেছে। অন্দরের সূত্র বলছে, বিজেপির জয় নিশ্চিত হওয়ার পরই প্রবেশ সিং বর্মার নাম দিল্লির সম্ভাব্য মুখ্যমন্ত্রী হিসেবে উঠে এসেছে।

দেখুন আরও খবর: